Komisijas ziņojums Padomei un Eiropas Parlamentam - Makao īpašās pārvaldes apgabals – 2006. gada ziņojums /* COM/2007/0471 galīgā redakcija */





[pic] | EIROPAS KOPIENU KOMISIJA | Briselē, 14.8.2007 COM(2007) 471 galīgā redakcija KOMISIJAS ZIŅOJUMS PADOMEI UN EIROPAS PARLAMENTAM Makao īpašās pārvaldes apgabals – 2006. gada ziņojums KOMISIJAS ZIŅOJUMS PADOMEI UN EIROPAS PARLAMENTAM Makao īpašās pārvaldes apgabals – 2006. gada ziņojums Pirms Makao nodošanas Ķīnas valdījumā 1999. gada decembrī Komisija paziņoja par apņemšanos „rūpīgi uzraudzīt un veicināt principa „viena valsts, divas sistēmas” īstenošanu, lai pilnībā atbalstītu Makao politikas, ekonomikas un kultūras autonomiju”[1]. Komisija 2006. gadā atkārtoti solīja turpināt sniegt gada ziņojumus par konstitucionālajiem, politiskajiem, tirdzniecības, ekonomikas jautājumiem, kā arī par divpusējo attiecību attīstību Makao[2]. Šis ir septītais šāda veida ziņojums kopš 2000. gada. Makao joprojām ir nozīmīgs partneris ES; tām ir kopīgas vērtības un intereses ekonomikas, reglamentējošajā, izglītības, sociālajā un kultūras jomā. Kopš Makao nodošanas Ķīnas valdījumā ES un Makao attiecības visās minētajās jomās turpina pilnveidoties un paplašināties; tās joprojām ir praktiskas un balstās uz savstarpējām interesēm. ES un Makao sadarbība un attiecības 2006. gadā tika vēl vairāk nostiprinātas. 1. Politiskie notikumi Politiskā un konstitucionālā situācija arī 2006. gadā Makao īpašās pārvaldes apgabalā saglabājās stabila, lai gan 2006. gada beigās valdība piedzīvoja smagu triecienu (skatīt turpmāk). Priekšlikumu izskatīšana par Makao turpmāko konstitucionālo attīstību tika atlikta līdz 2008. gadam vai vēlākam laikam. Pēc 2006. gada 16. novembrī sniegtās 2007. gada politiskās uzrunas Makao valdības vadītājs Edmund Ho sacīja, ka 2009. gadā vai tūlīt pēc 2009. gada nebūs iespējams ieviest tiešās vēlēšanas un jautājums vispirms ir rūpīgi jāizpēta. Tika paziņots, ka likumprojekti par vēlēšanu procedūru valdības vadītāja un Likumdošanas asamblejas vēlēšanām 2009. gadā ir jāiesniedz Likumdošanas asamblejai 2008. gadā. Komisija ņem vērā Ho kunga paziņojumu un ar nepacietību gaida demokrātijas attīstības plāna īstenošanu. Kopš 2002. gada Makao valdību un iedzīvotājus skar arvien lielāki izaicinājumi saistībā ar ievērojamo ekonomisko izaugsmi un sociālajām izmaiņām. Makao panākumi arī ir dažu problēmu iemesls – tie dažiem nodrošinājuši bagātību, bet trūcīgajiem samazinājuši faktiskos ienākumus; straujās sociālās izmaiņas un ārējie faktori radījuši spriedzi, un visu šo notikumu rezultātā radušās izmaksas. Viena ceturtā daļa darbaspēka pašlaik ir ievestais darbaspēks. Vietējie iedzīvotāji, kas zaudējuši darbu, pauž savu neapmierinātību. Makao uzplaukums rada strauju inflācijas pieaugumu, palielinoties dzīves dārdzībai, jo īpaši attiecībā uz izmaksām, kas saistītas ar īpašumu; tās pieaug straujāk nekā dažu trūcīgāko grupu pārstāvju algas, tādējādi samazinot viņu faktisko ienākumu līmeni. Vērienīgi būvniecības projekti maina Makao raksturīgo vidi, izraisot vides stresu. Straujais automašīnu un motociklu skaita pieaugums šaurajās Makao ieliņās ir radījis sastrēgumus un piesārņojumu. Administrācijai ir jārisina sarežģīts uzdevums, proti, jāoptimizē sociālās sistēmas vadība, lai nodrošinātu, ka valdības dāsnās pabalstu shēmas sasniedz tos, kuriem pabalsti nepieciešami, un jāuzlabo ievestā darbaspēka regulējums un apstākļi. Šā spiediena rezultātā 2006. gada 1. maijā notika ievērojama publiska demonstrācija, kuras dalībnieki pauda aizvainojumu par valdības īstenoto darba politiku; izskanēja pārmetumi par iecietīgo attieksmi un nepietiekamo regulējumu attiecībā uz nelegāli nodarbinātajiem Makao. Demonstrācijā vērojamais satraukums liecināja par plašu sabiedrisko atbalstu nopietnai neapmierinātībai, lai gan nevar noliegt, ka šī neapmierinātība raksturīga tikai tām grupām, kas neizjūt plaukstošās ekonomikas un darba tirgus sniegtās priekšrocības. Valdība 2006. gada decembrī piedzīvoja ievērojamu triecienu, kad par apsūdzību korupcijā arestēja vienu no Makao augstākā līmeņa amatpersonām – transporta un sabiedrisko pakalpojumu valsts sekretāru Ao Man-Long . Saskaņā ar pieejamo informāciju tas notika pēc Honkongas un Makao kopīgās izmeklēšanas saistībā ar korupcijas novēršanu. Ao ir visaugstākā līmeņa amatpersona, kas arestēta par apsūdzību korupcijā, kopš Makao tika no jauna nodota Ķīnas valdījumā 1999. gadā. Paziņojot par arestu, Makao valdības vadītājs Edmund Ho sacīja, ka ir iegūti pierādījumi tam, ka Ao ir bijis iesaistīts korupcijā un izmantojis savu dienesta stāvokli personīga labuma gūšanai. Kopš Makao nodošanas Ķīnas valdījumā 1999. gadā Ao bija atbildīgs par Makao valdības projektiem saistībā ar infrastruktūru, zemes nodošanu īpašumā, transportu un vidi. Presē bieži kritizēts pārredzamības trūkums Makao sistēmā, ar kuru tiek īstenota zemes nodošana īpašumā, un mehānismos, kas paredzēti būvdarbu valsts līgumu piešķiršanai. Iepriekšminētie jautājumi rada bažas par to vispārējo ietekmi uz Makao sociālekonomisko struktūru. Komisija cer, ka īpašās pārvaldes apgabala valdība veiks visus vajadzīgos pasākumus, lai atrisinātu minētās būtiskās problēmas. Attiecībā uz ārlietu jautājumiem Makao joprojām pilda platformas funkcijas, lai nodrošinātu Ķīnas starptautiskās attiecības ar Portugāli un portugāļu valodas valstīm, izmantojot mehānismus, ko pārvalda sadarbībā ar Ķīnas Tautas Republikas centrālo valdību. Septembrī Makao notika otrais Ķīnas un portugāļu valodas valstu ministru konferences ekonomikas sadarbības forums. Arī portugāļu valodas valstu spēles norisinājās Makao 2006. gada oktobrī. 2. Notikumi ekonomikā Makao 2006. gadā bija viena no pasaules valstīm ar visstraujāk augošo ekonomiku. IKP 2006. gadā faktiski pieauga par 16,6% pēc 2005. gadā vērojamā mērenā pieauguma – 6,9%. Pieaugumu radīja azartspēļu ieņēmumi, ieguldījumu un būvniecības uzplaukums, ievērojamais patēriņš un lielais preču un pakalpojumu eksporta īpatsvars. Jaunu kazino un citu spēļu zāļu izveide un atvēršana, kā arī ar viesnīcu un mājokļu nozares attīstība paātrināja ekonomikas attīstību. Viesu skaits turpināja pieaugt, katru gadu sasniedzot jaunus rekordus kopš 2002. gada azartspēļu režīma liberalizācijas, kontinentālās Ķīnas liberalizācijas un kontinentālās Ķīnas apmeklētāju regulējošās shēmas paplašināšanas. Tiek lēsts, ka Makao apmeklē aptuveni 500 000 cilvēku nedēļā; šis skaits ir vienāds ar Makao iedzīvotāju kopskaitu. Līdz 2006. gada beigām bezdarba līmenis samazinājās līdz zemākajam līmenim (3,5%) kopš Makao nodošanas Ķīnas valdījumā, savukārt ar inflāciju saistītā spriedze kļuva arvien izteiktāka, jo īpaši ar īpašumu saistītās jomās. Saskaņā ar paziņoto informāciju ienākumu līmenis uz vienu iedzīvotāju 2006. gadā pirmo reizi ir augstāks nekā Honkongā. Makao īpašās pārvaldes apgabalam tomēr raksturīga nevienlīdzība ienākumu ziņā, kas arvien pieaug un kļūst izplatītāka. Makao kopējie ar azartspēlēm saistītie ieņēmumi 2006. gadā pārsniedza Lasvegasas ar azartspēlēm saistītos ieņēmumus, tādējādi Makao kļūstot par lielāko azartspēļu tirgu pasaulē. Makao uzņemas jaunas iniciatīvas daudzveidot savu ar kazino nesaistīto uzņēmējdarbību, piemēram, veicinot konferenču un izstāžu rīkošanu, kūrortu pakalpojumu uzņēmējdarbību, sporta un kultūras tūrismu. Tomēr ārkārtīgi lielais kazino ieņēmumu pieaugums nozīmē to, ka tas joprojām veido arvien pieaugošu ekonomikas daļu. Minētajā gadā privātajā sektorā tika īstenoti vairāki zemes apbūves projekti. Paredzams, ka kopējais viesnīcu numuru skaits pieaugs trīskārtīgi pēc tam, kad dažu turpmāko gadu laikā tiks īstenoti minētie projekti. Paredzēta vairāku jaunu kazino atvēršana, daudzveidojot azartspēļu piedāvājumu un paplašinot jaudu. Tomēr pastāv bažas par pārmērīgu piedāvājumu, kas iespējams nākotnē. Eksportēto preču apjoms 2006. gadā normalizējās pēc straujā krituma 2005. gadā, kad pasaulē palielinājās tekstilizstrādājumu kvotas. Vietējo preču – galvenokārt agrāk ar ierobežojumiem saistīto tekstilizstrādājumu un apģērba – eksports strauji pieauga par vairāk nekā 50% 2006. gada pirmajā pusē. Importa apjomi, kā arī stabilie ieguldījumi un patēriņš turpināja pieaugt, tādējādi radot lielu preču tirdzniecības deficītu. Ražošanas apjoms 2006. gadā bija tikai 5% no Makao IKP. Nodokļu ieņēmumiem joprojām bija raksturīgs ārkārtīgi liels pieaugums sakarā ar ievērojamo azartspēļu nodokļa ieņēmumu pieaugumu. Pateicoties lielajam un arvien pieaugošajam fiskālajam pārpalikumam, Makao īpašās pārvaldes apgabala valdība varēja veikt ieguldījumus ilgtermiņa programmās ekonomikas, infrastruktūras un izglītības attīstībai. Vieglā dzelzceļa līniju ātrā sabiedriskā transporta sistēma, pilsētas attīstības atsākšana un zemes meliorācija ir daži no lielākajiem ilgtermiņa projektiem. Sakarā ar notikumiem ekonomikā darbaspēka pieejamība kļuva ļoti ierobežota – jo īpaši attiecībā uz kvalificētiem darbiniekiem būvniecībā un pakalpojumu nozarē. Darbaspēka ievešana 2006. gadā ievērojami palielinājās par vairāk nekā 60%, darbinieku skaitam pārsniedzot 50 000. Lielāko daļu viesstrādnieku nodarbināja būvniecības, pakalpojumu un azartspēļu nozarē. Galvenokārt darbaspēku ieved no kontinentālās Ķīnas un kopš neilga laika arī no Honkongas. Bezdarba līmenis turpina samazināties, sasniedzot ļoti zemu līmeni (3,5% 2006. gada pēdējā ceturksnī). Ir pamats uzskatīt, ka turpmākajos gados Makao ekonomikai un valdībai būs jāsaskaras ar lielāku izaicinājumu skaitu, lai nodrošinātu ilgtspējīgu attīstību; risinātu jautājumus saistībā ar augošajām izmaksām un ārējiem faktoriem, ko rada plaukstošā ekonomika (vides faktoriem, pārapdzīvotību, sociālajām atšķirībām); palielinātu infrastruktūras un cilvēkresursu jaudu, lai nodrošinātu pieprasījumu; kā arī paplašinātu šauro ekonomisko pamatu, lai ekonomika kļūtu daudzveidīgāka. 3. Tirdzniecība un nozaru jautājumi Intelektuālā īpašuma tiesības. Atzinīgi novērtējot Makao neatlaidīgo darbu savas tiesību sistēmas un ieviešanas sistēmas uzlabošanā intelektuālā īpašuma tiesību aizsardzībai, Eiropas Komisiju joprojām satrauc intelektuālā īpašuma tiesību pārkāpumi dažās nozarēs. Nopietnākais gadījums ir saistīts ar raidsabiedrībām, kas gadiem ilgi ir pirātiski raidījušas Eiropas un Amerikas TV kanālu signālus un pārkāpušas Macau Cable TV , kas ir licenzēta raidsabiedrība, tiesības. Pēc ilgstošas tiesvedības, valdības iejaukšanās un atkārtotiem ES un to valstu diplomātiskajiem centieniem, kurās reģistrēti tiesību subjekti, šķiet, ka strīdam par intelektuālā īpašuma tiesībām ir rasts risinājums, jo viena no Makao raidsabiedrībām ir iegādājusies Macau Cable TV . Komisija cer, ka jaunā īpašuma tiesību struktūra ļaus novērst iepriekšējos intelektuālā īpašuma tiesību pārkāpumus saistībā ar pārraides saturu, un turpinās stāvokļa uzraudzību. Cīņa pret nelikumīgi iegūtu līdzekļu legalizēšanu. Eiropas Komisija atzinīgi vērtē Makao centienus pilnveidot tās tiesisko regulējumu attiecībā uz cīņu pret nelikumīgi iegūtu līdzekļu legalizēšanu un terorismu. Tiesību akti cīņai pret nelikumīgi iegūtu līdzekļu legalizēšanu un terorismu stājās spēkā 2006. gada aprīlī. Uzraudzības stiprināšanai gada laikā tika izveidots Finanšu izlūkošanas birojs – jauns valdības birojs cīņai pret nelikumīgi iegūtu līdzekļu legalizēšanu un terorisma finansēšanu. Ņemot vērā ārkārtīgi lielos un pakāpeniski pieaugošos skaidras naudas apjomus no Makao kazino, Makao iestādēm būs jāturpina veltīt uzmanību šim jautājumam. Banco Delta Asia. Makao valdība 2006. gadā turpināja „administratīvi” vadīt Banco Delta Asia , kuru ASV Finanšu departaments Ziemeļkorejas Tautas Demokrātiskā Republikas/Ziemeļkorejas vārdā 2005. gadā apsūdzēja nelikumīgi iegūtu līdzekļu legalizēšanā. Saskaņā ar paziņoto informāciju par šo starptautiskas nozīmes jautājumu Makao valdība turpināja īstenot ciešas, uz sadarbību balstītas attiecības ar tās nozīmīgākajiem starptautiskajiem partneriem, jo īpaši ar ASV un kontinentālo Ķīnu. ES direktīva par uzkrājumu aplikšanu ar nodokļiem. Komisija 2006. gadā pauda ieinteresētību sākt ievadsarunas ar Makao īpašās pārvaldes apgabala valdību nolūkā veicināt tādu pasākumu ieviešanu, kas ir līdzvērtīgi EK direktīvai par uzkrājumu aplikšanu ar nodokļiem. Saskaņā ar tās noteikto nodokļu politiku – pēc iespējas plašāk veicināt starptautiski atzītus labas pārvaldes principus – Komisija ierosina sadarboties ar Makao, lai uzlabotu pārskatāmību un informācijas apmaiņu, nostiprinot izpildes kontroles pasākumus, lai novērstu izvairīšanos no nodokļu maksāšanas un jo īpaši lai veicinātu tādu pasākumu piemērošanu, kas ir līdzvērtīgi pasākumiem, kurus Eiropas Savienībā piemēro no uzkrājumiem gūtu ienākumu aplikšanai ar nodokļiem. Komisija atzinīgi vērtētu īpašās pārvaldes apgabala valdības oficiālu piekrišanu risināt darba līmeņa ievadsarunas par šo jautājumu. Ciešāku ekonomisko partnerattiecību nolīguma ( CEPA ), kas noslēgts starp kontinentālo Ķīnu un Makao, ceturtais posms sākās 2006. gadā. Saskaņā ar CEPA III papildinājumu ( CEPA IV), kuru parakstīja 2006. gada jūnijā, tika ieviesti 13 jauni liberalizācijas pasākumi tirdzniecībā un pakalpojumu jomā, nodrošinot Makao uzņēmumiem piekļuvi 26 pakalpojumu nozarēm kontinentālajā Ķīnā. Lai veicinātu tirdzniecību un ieguldījumus, izveidoja sadarbību tādās jaunās jomās kā intelektuālā īpašuma tiesības, izstāžu pakalpojumi un Ķīnas medicīna. Visu pasākumu īstenošana sākās 2007. gada janvārī. Vide . Plaši zināms, cik prioritāra ES ir tādu jautājumu risināšana, kas skar klimata izmaiņas, gaisa un ūdens piesārņošanu. Komisija uzskata, ka starptautiskā pārrobežu sadarbība šajā sakarā ir būtiska un tās sniegtais labums būs visaptverošs. Komisija ir gatava sadarboties ar Makao, lai palīdzētu minēto pasākumu īstenošanā un veicinātu tos un lai attiecīgā gadījumā izpētītu trīspusējas sadarbības iespējas ar kontinentālo Ķīnu. 4. ES un Makao attiecības un sadarbība Lai izklāstītu savus priekšlikumus ES un Makao turpmākajām attiecībām, Komisija 2006. gada 26. oktobrī pieņēma paziņojumu „Eiropas Savienība, Honkonga un Makao: sadarbības iespējas 2007. -2013. gadā”[3], kuru Padome apstiprināja 12. decembra secinājumos. Paziņojumā norādītas galvenās nozares, kurās turpināt pilnveidot sadarbību: tirdzniecība un muita; finanses; iedzīvotāju (tostarp akadēmisko aprindu pārstāvju) savstarpējās saites; transports; vide; veselības aprūpe un pārtikas nekaitīgums. Turklāt tā ierosināja turpināt sarunas starp Komisiju un Makao īpašās pārvaldes apgabalu par to attiecīgajā kompetencē esošajiem jautājumiem. Padome 2006. gada 21. decembrī pieņēma finanšu instrumentu sadarbībai ar rūpnieciski attīstītākajām valstīm un citām valstīm un teritorijām ar augstu ienākumu līmeni, tostarp Makao. Komisija apspriedīsies un vienosies ar Makao par sadarbības programmas sastāvdaļām, kura finansējama, izmantojot šo instrumentu, un kuras sākums paredzēts 2007. gada beigās. Komisijas priekšsēdētājs Barroso 2006. gada 19. jūnijā Briselē uzņēma Makao valdības vadītāju Edmund Ho . Abi vadītāji vienojās par to, ka „Makao un Eiropas Savienībai ir jāturpina pilnveidot, paplašināt un padziļināt sadarbību jomās, kas skar vispārējas intereses”. Viņi vienojās saglabāt ciešas saites visos līmeņos un nodrošināt pozitīvu attiecību attīstību, ātri un efektīvi nosakot un risinot visas problēmas un iespējas. Makao valdības vadītājs Edmund Ho Briselē tikās arī ar Eiropas Parlamenta vadošajām amatpersonām. ES un Makao sadarbība muitas, tulkošanas un apmācības jomā turpinājās 2006. gadā. ES finansējumu AENEAS programmas ietvaros – MIGRAMACAU – apstiprināja Makao imigrācijas dienestu darbinieku apmācībai. EK un Makao Atpakaļuzņemšanas komiteja tikās 2006. gada janvārī un pārskatīja EK un Makao Atpakaļuzņemšanas nolīgumu un citus jautājumus saistībā ar īstenoto sadarbību imigrācijas jomā. Kā secinājusi Eiropas Komisija, Makao līdz šim stabili funkcionējošo ES uzņēmumu skaits pamazām samazinās; Eiropas Komisija pauž cerības, ka visām ieinteresētajām personām, kas cenšas rast uzņēmējdarbības iespējas Makao īpašās pārvaldes apgabalā, būs vienādi konkurences apstākļi. Eiropas Komisijas Makao akreditētā pārstāvniecība (galvenais birojs atrodas Honkongā) turpināja uzturēt daudzpusīgas attiecības, regulāri apmeklēt un uzturēt kontaktus ar Makao. Visā attiecīgā gada laikposmā tā īstenojusi aktīvu un paplašinātu informatīvo un tautas diplomātijas programmu, atspoguļojot Makao masu medijos un sabiedrībā ES vērtības un politikas virzienus ekonomikas, reglamentējošā, sociālā, izglītības un kultūras jomā. Turklāt Komisija arī atjaunoja savu līgumu ar Makao Universitāti, kas paredz Eiropas Informācijas centra ( EUi ) izveidi. [1] Komisijas paziņojums Padomei un Eiropas Parlamentam „ES un Makao – pēc 2000. gada”, Brisele, 12.11.1999., COM (1999) 484 galīgā redakcija. [2] „Eiropas Savienība, Honkonga un Makao – sadarbības iespējas 2007. – 2013. gadā”. Komisijas paziņojums Padomei un Eiropas Parlamentam, COM (2006) 648 galīgā redakcija, 26.10.2006. [3] „Eiropas Savienība, Honkonga un Makao – sadarbības iespējas 2007. – 2013. gadā”. Komisijas paziņojums Padomei un Eiropas Parlamentam, COM(2006) 648 galīgā redakcija, 26.10.2006.